title: Vykonávacie nariadenie Komisie (EÚ) 2015/1018 z 29. júna 2015, ktorým sa stanovuje zoznam s klasifikáciou udalostí v civilnom letectve, ktoré sa majú povinne hlásiť podľa nariadenia Európskeho parlamentu a Rady (EÚ) č. 376/2014 (Text s významom pre EHP)

text:
               30.6.2015

               SK

               Úradný vestník Európskej únie

               L 163/1

         VYKONÁVACIE NARIADENIE KOMISIE (EÚ) 2015/1018
   z 29. júna 2015,
   ktorým sa stanovuje zoznam s klasifikáciou udalostí v civilnom letectve, ktoré sa majú povinne hlásiť podľa nariadenia Európskeho parlamentu a Rady (EÚ) č. 376/2014
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 376/2014 z 3. apríla 2014 o ohlasovaní udalostí, ich analýze a na ne nadväzujúcich opatreniach v civilnom letectve, ktorým sa mení nariadenie Európskeho parlamentu a Rady (EÚ) č. 996/2010 a ktorým sa zrušuje smernica Európskeho parlamentu a Rady 2003/42/ES a nariadenia Komisie (ES) č. 1321/2007 a (ES) č. 1330/2007 (1), a najmä na jeho článok 4 ods. 5,
   keďže:

               (1)

               V nariadení (EÚ) č. 376/2014 sa vyžaduje, aby sa na úrovni organizácie, členských štátov a na úrovni Únie zaviedli systémy ohlasovania udalostí s cieľom ohlasovať, zhromažďovať, uchovávať, chrániť, vymieňať, šíriť a analyzovať všetky relevantné informácie o bezpečnosti civilného letectva a na základe zhromaždených informácií prijímať príslušné bezpečnostné opatrenia. Okrem toho sa v ňom stanovujú pravidlá, ktorými sa obmedzuje používanie informácií zhromaždených na zlepšenie bezpečnosti letectva a náležite chráni ohlasovateľ a ďalšie osoby uvedené v hláseniach o udalostiach, s cieľom zabezpečiť nepretržitú dostupnosť informácií o bezpečnosti. Nariadenie (EÚ) č. 376/2014 sa uplatňuje na všetky lietadlá vymedzené a pokryté týmto nariadením vrátane lietadiel s posádkou a systémov diaľkovo pilotovaných lietadiel.

               (2)

               Podľa prvého pododseku článku 4 ods. 5 nariadenia (EÚ) č. 376/2014 sa od Komisie vyžaduje, aby prijala zoznam s klasifikáciou udalostí, na ktorý sa bude odkazovať v hláseniach o udalostiach v súlade so systémom povinného ohlasovania stanoveným v uvedenom nariadení a ktoré spadajú do kategórií uvedených v článku 4 ods. 1 uvedeného nariadenia. Druhý zoznam by mal v súlade s druhým pododsekom článku 4 ods. 5 nariadenia (EÚ) č. 376/2014 obsahovať klasifikáciu udalostí vzťahujúcich sa na iné lietadlá než zložité motorové lietadlá. Druhý zoznam sa vo vhodnom prípade prispôsobí osobitostiam uvedenej oblasti letectva.

               (3)

               Rozdelenie udalostí, ktoré sa majú hlásiť podľa nariadenia (EÚ) č. 376/2014, do kategórií bolo zriadené na to, aby sa identifikácia udalostí, ktoré sa majú hlásiť, umožnila všetkým osobám určeným uvedeným nariadením. V súlade s týmto cieľom by mali byť zoznamy udalostí, ktoré majú uvádzať ohlasovatelia, rozdelené do kategórií podľa príslušnej situácie v súlade s nariadením (EÚ) č. 376/2014.

               (4)

               Opatrenia uvedené v tomto nariadení sú v súlade so stanoviskom výboru zriadeného článkom 65 nariadenia Európskeho parlamentu a Rady (ES) č. 216/2008 (2),

         PRIJALA TOTO NARIADENIE:
   Článok 1
   Podrobná klasifikácia udalostí, na ktorú musia hlásenia odkazovať prostredníctvom systému povinného hlásenia udalostí v súlade s článkom 4 ods. 1 nariadenia (EÚ) č. 376/2014, je stanovená v prílohách I až V k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 15. novembra 2015.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 29. júna 2015

            Za Komisiu

            predseda

         Jean-Claude JUNCKER

      (1)  Ú. v. EÚ L 122, 24.4.2014, s. 18.

      (2)  Nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (Ú. v. EÚ L 79, 19.3.2008, s. 1).

      PRÍLOHA I

         UDALOSTI SÚVISIACE S PREVÁDZKOU LIETADLA

         Poznámka: Táto príloha je štruktúrovaná tak, že príslušné udalosti sú viazané na kategórie činností, počas ktorých k nim na základe skúseností zvyčajne dochádza, s cieľom uľahčiť hlásenie týchto udalostí. Táto úprava sa však nesmie chápať v tom zmysle, že sa udalosti ohlasovať nesmú, ak k nim dôjde mimo kategórie činností, na ktoré sú viazané v zozname.
      1.   LETOVÁ PREVÁDZKA
      1.1.   Príprava na let

                  (1)

                  Použitie chybných údajov alebo chybné vloženie údajov do zariadenia na navigáciu alebo na výpočet výkonnostných charakteristík, čo ohrozuje alebo by mohlo ohroziť lietadlo, jeho cestujúcich alebo akúkoľvek inú osobu.

                  (2)

                  Preprava alebo pokus o prepravu nebezpečného tovaru v rozpore s platnými právnymi predpismi vrátane nesprávneho označenia a balenia nebezpečného tovaru a manipulácie s ním.

            1.2.   Príprava lietadla

                  (1)

                  Nesprávny druh paliva alebo znečistené palivo.

                  (2)

                  Nevykonané, nesprávne alebo nedostatočné odstránenie námrazy alebo protinámrazové ošetrenie.

            1.3.   Vzlet a pristátie

                  (1)

                  Zídenie z rolovacej dráhy alebo vzletovej a pristávacej dráhy.

                  (2)

                  Skutočné alebo potenciálne vniknutie na rolovaciu alebo vzletovú a pristávaciu dráhu.

                  (3)

                  Vniknutie na pásmo dráhy konečného priblíženia a vzletu (FATO).

                  (4)

                  Akýkoľvek prerušený vzlet.

                  (5)

                  Neschopnosť dosiahnuť požadovanú alebo očakávanú výkonnosť počas vzletu, prerušeného priblíženia na pristátie alebo pristátia.

                  (6)

                  Skutočný vzlet, priblíženie a pristátie alebo pokus o vzlet, priblíženie a pristátie s nesprávnou vzletovou alebo pristávacou konfiguráciou.

                  (7)

                  Náraz chvostom, krídlom alebo gondolou počas vzletu alebo pristávania.

                  (8)

                  Pokračovanie priblíženia aj napriek tomu, že nie sú dosiahnuté podmienky stabilizovaného priblíženia určeného leteckým prevádzkovateľom.

                  (9)

                  Pokračovanie prístrojového priblíženia pod publikované minimá bez požadovaného vizuálneho kontaktu.

                  (10)

                  Bezpečnostné alebo vynútené pristátie.

                  (11)

                  Krátke a dlhé pristátie.

                  (12)

                  Tvrdé pristátie.

            1.4.   Všetky fázy letu

                  (1)

                  Strata ovládateľnosti.

                  (2)

                  Neobvyklá poloha lietadla presahujúca obvyklý sklon pozdĺžnej osi, uhol náklonu alebo vzdušná rýchlosť, ktoré sú neprimerané daným podmienkam letu.

                  (3)

                  Nedodržanie povolenej letovej hladiny.

                  (4)

                  Aktivácia akejkoľvek signalizácie prekročenia letovej obálky vrátane výstrahy pred pádom, mechanického signalizátora varovania proti pádu („stick shaker“), alebo („stick pusher“) a automatických ochranných prvkov.

                  (5)

                  Neúmyselná odchýlka od zamýšľanej alebo pridelenej trate v rozsahu dvojnásobku požadovanej navigačnej výkonnosti alebo 10 námorných míľ, podľa toho, ktorá z týchto hodnôt je nižšia.

                  (6)

                  Prekročenie obmedzenia uvedeného v letovej príručke lietadla.

                  (7)

                  Prevádzka s nesprávne nastaveným výškomerom.

                  (8)

                  Udalosti ku ktorým došlo vplyvom náporu výstupných plynov motora, rotorového alebo vrtuľového prúdu, ktoré ohrozujú alebo mohli ohroziť lietadlo, jeho cestujúcich alebo akúkoľvek inú osobu.

                  (9)

                  Nesprávna interpretácia automatického režimu alebo akejkoľvek informácie z pilotnej kabíny určenej pre letovú posádku, ktorá ohrozuje alebo mohla ohroziť lietadlo, jeho cestujúcich alebo akúkoľvek inú osobu.

            1.5.   Iné typy udalostí

                  (1)

                  Neúmyselné uvoľnenie nákladu alebo iného externe prepravovaného zariadenia.

                  (2)

                  Strata situačného uvedomovania (vrátane povedomia o prostredí, móde a systéme, priestorovej dezorientácie a povedomia o časovom horizonte).

                  (3)

                  Akákoľvek udalosť, pri ktorej ľudská výkonnosť priamo prispela alebo mohla prispieť k nehode alebo vážnemu incidentu.

            2.   TECHNICKÉ UDALOSTI
      2.1.   Konštrukcia a systémy

                  (1)

                  Strata ktorejkoľvek časti konštrukcie lietadla počas letu.

                  (2)

                  Výpadok systému.

                  (3)

                  Výpadok záložného systému.

                  (4)

                  Únik akejkoľvek kvapaliny, ktorého následkom je nebezpečenstvo požiaru alebo možnej nebezpečnej kontaminácie konštrukcie lietadla, systémov alebo vybavenia, alebo ktoré ohrozilo alebo by mohlo ohroziť lietadlo, jeho cestujúcich alebo akúkoľvek inú osobu.

                  (5)

                  Poruchy alebo poškodenie palivového systému, ktoré majú vplyv na dodávku a/alebo rozvod paliva.

                  (6)

                  Funkčná porucha alebo chyba ktoréhokoľvek indikátora systému, ak vedie k chybnému zobrazovaniu údajov pre posádku.

                  (7)

                  Nesprávne fungovanie ovládania riadenia lietadla, ako napr. asymetrické alebo zaseknuté/zablokované riadenie lietadla [napríklad: vztlakové zariadenia (pristávacie klapky/sloty), zariadenia pre zvýšenie aerodynamického odporu (spojlery), polohové riadenie lietadla (krídelká, výškové kormidlá, smerové kormidlo)].

            2.2.   Pohon (vrátane motorov, vrtúľ a rotorového systému) a pomocné energetické jednotky (APU)

                  (1)

                  Zlyhanie alebo významná funkčná porucha ktorejkoľvek časti alebo riadenia vrtule, rotora alebo pohonnej jednotky.

                  (2)

                  Poškodenie alebo zlyhanie hlavného/chvostového rotora alebo prevodu a/alebo ekvivalentných systémov.

                  (3)

                  Vysadenie alebo vynútené vypnutie ktoréhokoľvek motora alebo APU počas letu, [napríklad: ETOPS (prevádzka dvojmotorových letúnov s predĺženým doletom), MEL (zoznam minimálneho vybavenia)].

                  (4)

                  Prekročenie prevádzkových obmedzení motora vrátane prekročenia otáčok alebo nemožnosti regulovať otáčky ktoréhokoľvek komponentu rotujúceho vysokou rýchlosťou (napr.: APU, vzduchový štartér, klimatizácia, vzduchom poháňané pomocné turbíny, vrtuľa alebo rotor).

                  (5)

                  Zlyhanie alebo chybná funkcia ktorejkoľvek časti motora, pohonnej jednotky, APU alebo prevodu, ktoré majú jeden alebo viac týchto následkov:

                              a)

                              systém reverzného ťahu nefunguje podľa pokynov;

                              b)

                              nemožnosť riadenia výkonu, ťahu alebo otáčok (otáčok za minútu);

                              c)

                              nezachytenie uvoľnených častí/odštiepených úlomkov.

            3.   VZÁJOMNÉ PÔSOBENIE S LETECKÝMI NAVIGAČNÝMI SLUŽBAMI (ANS) A MANAŽMENTOM LETOVEJ PREVÁDZKY (ATM)

                  (1)

                  Nebezpečné povolenie ATC (riadenie letovej prevádzky).

                  (2)

                  Dlhodobá strata komunikácie so stanovišťami ATS (letová prevádzková služba) alebo ATM.

                  (3)

                  Vzájomne si odporujúce pokyny od rôznych stanovíšť letových prevádzkových služieb, ktorých následkom by mohla byť zníženie rozstupov.

                  (4)

                  Nesprávny výklad rádiovej komunikácie, ktorý ohrozuje alebo by mohol ohroziť lietadlo, jeho cestujúcich alebo akúkoľvek inú osobu.

                  (5)

                  Úmyselné odchýlenie sa od inštrukcií riadenia letovej prevádzky, ktoré ohrozuje alebo by mohol ohroziť lietadlo, jeho cestujúcich alebo akúkoľvek inú osobu.

            4.   NÚDZOVÉ SITUÁCIE A INÉ KRITICKÉ SITUÁCIE

                  (1)

                  Každá udalosť vedúca k vyhláseniu stavu núdze (volanie „MAYDAY“ alebo „PAN“).

                  (2)

                  Každé horenie, roztavenie, dym, splodiny, elektrický oblúk, prehriatie, požiar alebo výbuch.

                  (3)

                  Znečistený vzduch v pilotnej kabíne alebo v priestore pre cestujúcich, ktorý ohrozuje alebo by mohol ohroziť lietadlo, jeho cestujúcich alebo akúkoľvek inú osobu.

                  (4)

                  Neuplatnenie správneho postupu pri mimoriadnych situáciách alebo núdzového postupu letovou alebo palubnou posádkou pri riešení núdzovej situácie.

                  (5)

                  Použitie akéhokoľvek núdzového vybavenia alebo postupu pri mimoriadnych situáciách, ktoré ovplyvňuje výkonnosť počas letu alebo pri pristávaní.

                  (6)

                  Zlyhanie akéhokoľvek núdzového alebo záchranného systému alebo zariadenia, ktoré ohrozuje alebo by mohlo ohroziť lietadlo, jeho cestujúcich alebo akúkoľvek inú osobu.

                  (7)

                  Neovládateľný pretlak v priestore pre cestujúcich.

                  (8)

                  Kriticky nízke množstvo paliva alebo množstvo paliva na letisku pristátia, ktoré je nižšie než požadovaná hodnota konečnej zálohy paliva.

                  (9)

                  Každé použitie kyslíkového vybavenia posádky členmi posádky lietadla.

                  (10)

                  Strata zdravotnej spôsobilosti ktoréhokoľvek člena letovej alebo palubnej posádky, ktorá má za následok zníženie celkového počtu členov posádky na palube pod minimum stanovené príslušnými predpismi a príručkami.

                  (11)

                  Únava posádky, ktorá ovplyvňuje alebo by mohla ovplyvniť jej schopnosť bezpečne vykonávať jej letové povinnosti.

            5.   VONKAJŠIE PROSTREDIE A METEOROLÓGIA

                  (1)

                  Zrážka alebo situácia, ktorá takmer viedla k zrážke, s iným lietadlom, zemou alebo prekážkou na zemi alebo vo vzduchu (1).

                  (2)

                  Palubný protizrážkový systém, signál na vyhnutie (ACAS RA).

                  (3)

                  Aktivácia skutočného systému na vyhnutie sa zrážke na zemi, napríklad „varovanie“ GPWS (systém signalizácie nebezpečnej blízkosti terénu)/TAWS (systém uvedomenia si terénu a výstrahy).

                  (4)

                  Zrážka s voľne žijúcimi živočíchmi vrátane zrážky s vtákom.

                  (5)

                  Poškodenie cudzím predmetom/úlomkami (FOD).

                  (6)

                  Náhle zhoršené podmienky povrchu vzletovej a pristávacej dráhy.

                  (7)

                  Vlietnutie do turbulencie v úplave.

                  (8)

                  Kontakt lietadla so strelnými zbraňami, zábavnou pyrotechnikou, lietajúcimi šarkanmi, laserovým osvetlením, vysokovýkonnými svetlami, lasermi, systémami diaľkovo pilotovaných lietadiel, modelmi lietadiel alebo podobnými prostriedkami.

                  (9)

                  Zásah bleskom, ktorý spôsobil poškodenie lietadla alebo stratu alebo poruchu ktoréhokoľvek systému lietadla.

                  (10)

                  Prelet krupobitím s následkom poškodenia lietadla alebo straty alebo poruchy ktoréhokoľvek systému lietadla.

                  (11)

                  Prelet silnou turbulenciou alebo akýkoľvek iný prelet s následkom zranenia osôb v lietadle, alebo nevyhnutnosťou „kontroly lietadla po turbulencii“.

                  (12)

                  Prelet strihom vetra alebo búrkou, ktorý ohrozil alebo by mohol ohroziť lietadlo, jeho cestujúcich alebo akúkoľvek inú osobu.

                  (13)

                  Výskyt námrazy spôsobujúci ťažkosti s ovládaním lietadla, poškodenie lietadla, výpadok alebo poruchu ktoréhokoľvek systému lietadla.

                  (14)

                  Prelet sopečným popolom.

            6.   BEZPEČNOSŤ

                  (1)

                  Hrozba bombového útoku alebo únos.

                  (2)

                  Ťažkosti so zvládaním opitých a násilníckych osôb alebo osôb, ktoré konajú v rozpore s pokynmi.

                  (3)

                  Odhalenie čiernych pasažierov.

         (1)  Prekážka zahŕňa aj vozidlo.

      PRÍLOHA II

         UDALOSTI SÚVISIACE S TECHNICKÝMI PODMIENKAMI, ÚDRŽBOU A OPRAVOU LIETADIEL

      1.   VÝROBA
      Výrobky, súčasti alebo zariadenia, ktoré výrobná organizácia uviedla do prevádzky, s odchýlkami od príslušných konštrukčných údajov, ktoré by mohli viesť k potenciálne nebezpečnému stavu a ktoré boli identifikované držiteľom typového osvedčenia alebo držiteľom schválenia konštrukcie.
      2.   KONŠTRUKCIA
      Každé zlyhanie, funkčná porucha, chyba alebo iná udalosť týkajúca sa výrobku, časti alebo zariadenia, ktoré majú alebo by mohli mať za následok vznik nebezpečného stavu.

         Poznámka: Tento zoznam sa vzťahuje na udalosti, ku ktorým došlo na výrobku, časti alebo zariadení, na ktoré sa vzťahuje typové osvedčenie, obmedzené typové osvedčenie, doplnkové typové osvedčenie, Európske technické štandardné schválenie (ETSO), schválenie postupu väčšej opravy alebo akékoľvek iné relevantné schválenie vydané v súlade s nariadením Komisie (EÚ) č. 748/2012 (1).
      3.   ÚDRŽBA A RIADENIE ZACHOVANIA LETOVEJ SPÔSOBILOSTI

                  (1)

                  Vážne poškodenie konštrukcie (napríklad trhliny, trvalá deformácia, delaminácia, uvoľnenie, spálenie, nadmerné opotrebenie alebo korózia) zistené počas údržby lietadla alebo jeho komponentov.

                  (2)

                  Vážny únik alebo kontaminácia kvapalín (napríklad hydraulickej kvapaliny, paliva, oleja, plynu alebo iných kvapalín).

                  (3)

                  Zlyhanie alebo funkčná porucha ktorejkoľvek časti motora, pohonnej jednotky a/alebo prevodu, ktoré majú jeden alebo viac týchto následkov:

                              a)

                              nezachytenie uvoľnených častí/odštiepených úlomkov;

                              b)

                              poškodenie štruktúry uloženia motora.

                  (4)

                  Poškodenie, zlyhanie alebo poruchy vrtule, ktoré by mohli viesť k oddeleniu vrtule alebo ktorejkoľvek jej väčšej časti počas letu a/alebo k funkčnej poruche ovládania vrtule.

                  (5)

                  Poškodenie, zlyhanie alebo porucha prevodovky/upevnenia hlavného rotora, ktoré by mohli viesť k oddeleniu rotora počas letu a/alebo k funkčnej poruche ovládania rotora.

                  (6)

                  Významná funkčná porucha kriticky dôležitého bezpečnostného systému alebo zariadenia vrátane núdzového systému alebo zariadenia počas testovania údržby alebo zlyhanie aktivácie týchto systémov po údržbe.

                  (7)

                  Nesprávna montáž alebo inštalácia komponentov lietadla zistená počas kontroly alebo testu, ktoré neboli určené na tento konkrétny účel.

                  (8)

                  Nesprávne posúdenie závažného nedostatku alebo závažné nedodržanie zoznamu minimálneho vybavenia a postupov uvedených v technickom denníku.

                  (9)

                  Vážne poškodenie prepojovacieho systému elektrického vedenia (EWIS).

                  (10)

                  Akákoľvek porucha kriticky dôležitej časti s obmedzenou životnosťou, ktorá si vyžaduje jej odstránenie pred uplynutím doby životnosti.

                  (11)

                  Používanie výrobkov, súčastí alebo materiálov neznámeho alebo podozrivého pôvodu alebo nefunkčných kľúčových komponentov.

                  (12)

                  Zavádzajúce, nesprávne alebo nedostatočné údaje o údržbe alebo postupoch, ktoré by mohli viesť k závažným chybám pri údržbe, vrátane jazykových problémov.

                  (13)

                  Nesprávne riadenie alebo uplatňovanie obmedzení údržby lietadiel alebo plánovanej údržby.

                  (14)

                  Uvoľnenie lietadla z údržby do prevádzky v prípade akéhokoľvek nesúladu s požiadavkami, ktoré ohrozuje bezpečnosť letu.

                  (15)

                  Vážne poškodenie lietadla spôsobené počas činností údržby v dôsledku nesprávnej údržby alebo používania nevhodných alebo prevádzky neschopných zariadení pozemnej podpory, ktoré si vyžaduje ďalšie zásahy údržby.

                  (16)

                  Zistenie udalostí týkajúcich sa horenia, roztavenia, dymu, elektrického oblúka, prehriatia alebo požiaru.

                  (17)

                  Akákoľvek udalosť, pri ktorej ľudská výkonnosť vrátane únavy personálu priamo prispela alebo mohla prispieť k nehode alebo vážnemu incidentu.

                  (18)

                  Významná funkčná porucha, nedostatočná spoľahlivosť alebo opakujúci sa problém s kvalitou letového zapisovania, ktoré by mohli ovplyvniť systém letového zapisovača (napríklad systém zapisovača letových údajov, systém zapisovania dátového spojenia alebo systému zapisovača zvuku v kabíne) alebo nedostatok informácií potrebných na zabezpečenie prevádzkyschopnosti systému letového zapisovača.

         (1)  Nariadenie Komisie (EÚ) č. 748/2012 z 3. augusta 2012 stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií (Ú. v. EÚ L 224, 21.8.2012, s. 1).

      PRÍLOHA III

         UDALOSTI SÚVISIACE S LETECKÝMI NAVIGAČNÝMI SLUŽBAMI A ZARIADENIAMI

         Poznámka: Táto príloha je štruktúrovaná tak, že príslušné udalosti sú spojené s kategóriami činností, počas ktorých k nim na základe skúseností zvyčajne dochádza, s cieľom uľahčiť hlásenie týchto udalostí. Táto úprava sa však nesmie chápať v tom zmysle, že sa udalosti ohlasovať nesmú, ak k nim dôjde mimo kategórie činností, na ktoré sú viazané v zozname.
      1.   UDALOSTI TÝKAJÚCE SA LIETADLA

                  (1)

                  Zrážka alebo situácia, ktorá takmer viedla k zrážke, medzi lietadlom a iným lietadlom, terénom alebo prekážkou na zemi alebo vo vzduchu (1), vrátane takmer riadeného letu do terénu („near CFIT“).

                  (2)

                  Porušenie minimálnych rozstupov (2).

                  (3)

                  Nedostatočný rozstup (3).

                  (4)

                  Rady na vyhnutie sa zrážke palubného protizrážkového systému – ACAS RA

                  (5)

                  Zrážka s voľne žijúcimi živočíchmi vrátane zrážky s vtákom.

                  (6)

                  Zídenie z rolovacej dráhy alebo vzletovej a pristávacej dráhy.

                  (7)

                  Skutočné alebo potenciálne vniknutie na rolovaciu alebo vzletovú a pristávaciu dráhu.

                  (8)

                  Vniknutie na plochu konečného priblíženia a vzletu.

                  (9)

                  Odchýlka lietadla od letového povolenia ATC.

                  (10)

                  Odchýlka lietadla od platných predpisov manažmentu letovej prevádzky (ATM):

                              a)

                              Odchýlka lietadla od platných zverejnených postupov ATM;

                              b)

                              Narušenie vzdušného priestoru vrátane neoprávneného vniknutia do vzdušného priestoru;

                              c)

                              Odchýlka od platných predpisov pre prepravu a prevádzku, týkajúce sa ATM vybavenia v lietadle.

                  (11)

                  Udalosti súvisiace so zámenou volacích znakov.

            2.   ZHORŠENIE ALEBO ÚPLNÝ VÝPADOK SLUŽIEB ALEBO FUNKCIÍ

                  (1)

                  Neschopnosť poskytovať služby ATM alebo vykonávať funkcie ATM:

                              a)

                              Neschopnosť poskytovať služby letovej prevádzky alebo vykonávať funkcie služieb letovej prevádzky;

                              b)

                              Neschopnosť poskytovať služby manažmentu vzdušného priestoru alebo vykonávať funkcie manažmentu vzdušného priestoru;

                              c)

                              Neschopnosť poskytovať služby manažmentu toku a kapacity letovej prevádzky alebo vykonávať funkcie manažmentu toku a kapacity letovej prevádzky.

                  (2)

                  Chýbajúce alebo značne nepresné, poškodené, neadekvátne alebo zavádzajúce informácie od ktorejkoľvek podpornej služby (4) vrátane informácií, ktoré sa týkajú nevhodných podmienok povrchu vzletovej a pristávacej dráhy.

                  (3)

                  Zlyhanie komunikačnej služby.

                  (4)

                  Zlyhanie prehľadovej služby.

                  (5)

                  Zlyhanie funkcie alebo služby spracovania a šírenia dát.

                  (6)

                  Zlyhanie navigačnej služby.

                  (7)

                  Zlyhanie bezpečnostnej ochrany systému ATM, ktoré malo alebo by mohlo mať priamy negatívny dosah na bezpečné poskytovanie služieb.

                  (8)

                  Značné preťaženie sektora/pracovnej pozície vedúce k potenciálnemu zhoršeniu poskytovania služieb letovej prevádzky.

                  (9)

                  Nesprávny príjem alebo výklad dôležitých správ rádiovej komunikácie vrátane nedostatočného porozumenia používaného jazyka, ak to malo alebo mohlo mať priamy negatívny dosah na bezpečné poskytovanie služieb.

                  (10)

                  Dlhodobá strata komunikácie s lietadlom alebo s iným stanovišťom ATS.

            3.   INÉ UDALOSTI

                  (1)

                  Vyhlásenie stavu núdze (volanie „MAYDAY“ alebo „PAN“).

                  (2)

                  Významné vonkajšie rušenie zariadení leteckých navigačných služieb (napríklad rozhlasové stanice vysielajúce v pásme FM, ktoré rušia systém zariadení na presné prístrojové priblíženie a pristátie (ILS), VHF všesmerový rádiomaják (VOR) a rádiovú komunikáciu).

                  (3)

                  Rušenie lietadla, stanovišťa ATS alebo rádiového vysielania, a to vrátane rušenia so strelnými zbraňami, zábavnou pyrotechnikou, lietajúcimi šarkanmi, laserovým osvetlením, vysokovýkonnými laserovým svetlami, systémami diaľkovo pilotovaných lietadiel, modelmi lietadiel alebo podobnými prostriedkami.

                  (4)

                  Vypúšťanie paliva počas letu.

                  (5)

                  Hrozba bombového útoku alebo únos.

                  (6)

                  Únava, ktorá ovplyvňuje alebo môže ovplyvniť schopnosť bezpečného vykonávania leteckej navigácie alebo povinností súvisiacich s leteckou dopravou.

                  (7)

                  Akákoľvek udalosť, pri ktorej ľudská výkonnosť priamo prispela alebo mohla prispieť k nehode alebo vážnemu incidentu.

         (1)  Prekážka zahŕňa aj vozidlo.

         (2)  Toto sa vzťahuje na situáciu, pri ktorej sa nedodržia predpísané minimálne rozstupy medzi lietadlami alebo medzi lietadlami a vzdušným priestorom, na ktorý sú predpísané minimálne rozstupy.

         (3)  Ak nie sú predpísané minimálne rozstupy, ide o situáciu, pri ktorej sa odstup lietadiel považoval za príliš tesný na to, aby dokázali piloti zabezpečiť bezpečný odstup.

         (4)  Napríklad: letová prevádzková služba (ATS), automatická informačná služba v koncovej riadenej oblasti (ATIS), meteorologické služby, navigačné databázy, mapy, grafy, letecká informačná služba (AIS), príručky.

      PRÍLOHA IV

         UDALOSTI SÚVISIACE S LETISKAMI A POZEMNÝMI SLUŽBAMI

      1.   RIADENIE BEZPEČNOSTI LETISKA

         Poznámka: Tento oddiel je štruktúrovaný tak, že príslušné udalosti sú spojené s kategóriami činností, počas ktorých k nim na základe skúseností zvyčajne dochádza, s cieľom uľahčiť hlásenie týchto udalostí. Táto úprava sa však nesmie chápať v tom zmysle, že sa udalosti ohlasovať nesmú, ak k nim dôjde mimo kategórie činností, na ktoré sú viazané v zozname.
      1.1.   Udalosti súvisiace s lietadlami a prekážkami

                  (1)

                  Zrážka alebo situácia, ktorá takmer viedla k zrážke, medzi lietadlom a iným lietadlom, terénom alebo prekážkou na zemi alebo vo vzduchu (1).

                  (2)

                  Zrážka s voľne žijúcimi živočíchmi vrátane zrážky s vtákom.

                  (3)

                  Zídenie z rolovacej dráhy alebo vzletovej a pristávacej dráhy.

                  (4)

                  Skutočné alebo potenciálne vniknutie na rolovaciu alebo vzletovú a pristávaciu dráhu.

                  (5)

                  Vniknutie na plochu konečného priblíženia a vzletu alebo zídenie z nej.

                  (6)

                  Pohyb lietadla alebo vozidla na pohybovej ploche letiska v rozpore s povolením, inštrukciami alebo obmedzením (napríklad: pohyb na nesprávnej vzletovej a pristávacej dráhe, rolovacej dráhe alebo časti letiska s obmedzeným prístupom).

                  (7)

                  Cudzie teleso na pohybovej ploche letiska, ktoré ohrozuje alebo by mohlo ohroziť lietadlo, jeho cestujúcich alebo akúkoľvek inú osobu.

                  (8)

                  Prítomnosť prekážok, ktoré nie sú uverejnené v AIP (publikácii leteckých informácií – „Aeronautical Information Publication“) alebo v NOTAM (oznámení pre pracovníkov zabezpečujúcich leteckú prevádzku – „Notice to Airmen“) a/alebo ktoré nie sú riadne označené alebo osvetlené, na letisku alebo v okolí letiska.

                  (9)

                  Kontakt s vozidlom, zariadením alebo osobou pri vytláčaní („push-back“) alebo výjazde vlastným pohonom („power-back“).

                  (10)

                  Cestujúci alebo neoprávnená osoba ponechaná bez dozoru na odbavovacej ploche.

                  (11)

                  Vplyvy náporu tryskového, rotorového alebo vrtuľového prúdu.

                  (12)

                  Vyhlásenie stavu núdze (volanie „MAYDAY“ alebo „PAN“).

            1.2.   Zhoršenie alebo úplný výpadok služieb alebo funkcií

                  (1)

                  Strata alebo zlyhanie komunikácie medzi:

                              a)

                              personálom letiska, vozidla, alebo iným pozemným personálom a stanovišťom letových prevádzkových služieb alebo stanovišťom služby riadenia prevádzky na odbavovacej ploche;

                              b)

                              stanovišťom služby riadenia prevádzky na odbavovacej ploche a lietadlom a vozidlom alebo stanovišťom letových prevádzkových služieb.

                  (2)

                  Významné zlyhanie, nesprávna činnosť alebo porucha vybavenia letiska alebo systému, ktorá ohrozuje alebo by mohla ohroziť lietadlo alebo jeho cestujúcich.

                  (3)

                  Závažné nedostatky osvetlenia, horizontálneho a vertikálneho značenia letiska.

                  (4)

                  Zlyhanie letiskového systému núdzového varovania.

                  (5)

                  Záchranné a protipožiarne služby, ktoré nie sú dostupné v súlade s príslušnými požiadavkami.

            1.3.   Iné udalosti

                  (1)

                  Požiar, dym, výbuchy v letiskových priestoroch, v blízkosti letiska a letiskového vybavenia, ktoré ohrozujú alebo by mohli ohroziť lietadlo, jeho cestujúcich alebo akúkoľvek inú osobu.

                  (2)

                  Udalosti súvisiace s bezpečnostnou ochranou letiska (napríklad: neoprávnený vstup, sabotáž, hrozba bombového útoku).

                  (3)

                  Nenahlásenie významnej zmeny prevádzkových podmienok na letisku, ktorá ohrozuje alebo by mohla ohroziť lietadlo, jeho cestujúcich alebo akúkoľvek inú osobu.

                  (4)

                  Nevykonané, nesprávne alebo nedostatočné odstránenie námrazy alebo protinámrazové ošetrenie.

                  (5)

                  Rozliatie značného množstva pohonných látok pri tankovaní.

                  (6)

                  Natankovanie kontaminovaného alebo nesprávneho druhu paliva alebo iných dôležitých kvapalín (vrátane kyslíka, dusíka, oleja a pitnej vody).

                  (7)

                  Neschopnosť zvládnuť zlé podmienky na povrchu vzletovej a pristávacej dráhy.

                  (8)

                  Akákoľvek udalosť, pri ktorej ľudská výkonnosť priamo prispela alebo mohla prispieť k nehode alebo vážnemu incidentu.

            2.   POZEMNÁ OBSLUHA LIETADLA

         Poznámka: Tento oddiel je štruktúrovaný tak, že príslušné udalosti sú spojené s kategóriami činností, počas ktorých k nim na základe skúseností zvyčajne dochádza, s cieľom uľahčiť hlásenie týchto udalostí. Táto úprava sa však nesmie chápať v tom zmysle, že sa udalosti ohlasovať nesmú, ak k nim dôjde mimo kategórie činností, na ktoré sú viazané v zozname.
      2.1.   Udalosti súvisiace s lietadlami a letiskom

                  (1)

                  Zrážka alebo situácia, ktorá takmer viedla k zrážke, medzi lietadlom a iným lietadlom, terénom alebo prekážkou na zemi alebo vo vzduchu (2).

                  (2)

                  Vniknutie na vzletovú a pristávaciu dráhu alebo rolovaciu dráhu.

                  (3)

                  Zídenie zo vzletovej a pristávacej dráhy alebo z rolovacej dráhy.

                  (4)

                  Značná kontaminácia konštrukcie lietadla, systémov alebo zariadení, spôsobená prepravou batožiny, poštových zásielok alebo nákladu.

                  (5)

                  Kontakt s vozidlom, zariadením alebo osobou pri vytláčaní („push-back“), alebo výjazde vlastným pohonom („power-back“

                  (6)

                  Cudzie teleso na pohybovej ploche letiska, ktoré ohrozuje alebo by mohlo ohroziť lietadlo, jeho cestujúcich alebo akúkoľvek inú osobu.

                  (7)

                  Cestujúci alebo neoprávnená osoba ponechaná bez dozoru na odbavovacej ploche.

                  (8)

                  Požiar, dym, výbuchy letiskového zariadenia v blízkosti letiska a letiskového vybavenia, ktoré ohrozujú alebo by mohli ohroziť lietadlo, jeho cestujúcich alebo akúkoľvek inú osobu.

                  (9)

                  Udalosti súvisiace s bezpečnosťou letiska (napríklad: neoprávnený vstup, sabotáž, hrozba bombového útoku).

            2.2.   Zhoršenie alebo úplný výpadok služieb alebo funkcií

                  (1)

                  Výpadok alebo zlyhanie komunikácie s lietadlom, vozidlom, stanovišťom letových prevádzkových služieb alebo stanovišťom služieb riadenia prevádzky na odbavovacej ploche.

                  (2)

                  Významné zlyhanie, nesprávna činnosť alebo porucha vybavenia letiska alebo systému, ktorá ohrozuje alebo by mohla ohroziť lietadlo alebo jeho cestujúcich.

                  (3)

                  Závažné nedostatky osvetlenia, horizontálneho alebo vertikálneho značenia letiska.

            2.3.   Osobitné udalosti súvisiace s pozemnou obsluhou

                  (1)

                  Nesprávne zaobchádzanie s cestujúcimi, batožinou, poštovými zásielkami alebo nákladom alebo ich rozmiestnenie, ktoré môže mať značný vplyv na hmotnosť a/alebo vyváženie lietadla (vrátane významných chýb vo výpočtoch nákladového listu).

                  (2)

                  Odstránenie nástupných zariadení vedúce k ohrozeniu cestujúcich lietadla.

                  (3)

                  Nesprávne skladovanie alebo zaistenie batožiny, poštových zásielok alebo nákladu, ktoré môže akýmkoľvek spôsobom ohroziť lietadlo, jeho zariadenia alebo osoby, alebo prekážať núdzovej evakuácii.

                  (4)

                  Doprava, pokus o dopravu alebo manipulácia s nebezpečným tovarom, ktoré viedli alebo mohli viesť k ohrozeniu bezpečnosti prevádzky alebo k nebezpečnej prevádzkovej situácii (napríklad: incident alebo nehoda s nebezpečným tovarom, ako sú vymedzené v technických pokynoch Medzinárodnej organizácie pre civilné letectvo (ICAO) (3)).

                  (5)

                  Nedodržanie zásady spojenia batožiny s cestujúcim.

                  (6)

                  Nedodržanie požadovaných postupov pozemnej obsluhy lietadla a postupov odbavovania najmä v oblasti odnámrazovania, dopĺňania paliva alebo postupov nakladania vrátane nesprávneho umiestnenia alebo odstránenia zariadenia.

                  (7)

                  Rozliatie značného množstva pohonných látok pri tankovaní.

                  (8)

                  Natankovanie nesprávneho množstva paliva, ktoré môže mať nepriaznivý vplyv na trvanie letu, výkon, vyváženosť alebo konštrukčnú pevnosť.

                  (9)

                  Natankovanie kontaminovaného alebo nesprávneho druhu paliva alebo iných dôležitých kvapalín (vrátane kyslíka, dusíka, oleja a pitnej vody).

                  (10)

                  Zlyhanie, funkčná chyba alebo porucha pozemného zariadenia používaného na pozemnú obsluhu, ktorá viedla alebo mohla viesť k poškodeniu lietadla [napríklad tiahla alebo pozemného zdroja energie (GPU)].

                  (11)

                  Nevykonané, nesprávne alebo nedostatočné odstránenie námrazy alebo protinámrazové ošetrenie.

                  (12)

                  Poškodenie lietadla zariadením na pozemnú obsluhu alebo vozidlami vrátane predtým neohláseného poškodenia.

                  (13)

                  Akákoľvek udalosť, pri ktorej ľudská výkonnosť priamo prispela alebo mohla prispieť k nehode alebo vážnemu incidentu.

         (1)  Prekážka zahŕňa aj vozidlo.

         (2)  Prekážka zahŕňa aj vozidlo.

         (3)  Technické pokyny pre bezpečnú leteckú prepravu nebezpečného nákladu (ICAO – Doc. 9284).

      PRÍLOHA V

         UDALOSTI TÝKAJÚCE SA LIETADIEL INÝCH NEŽ ZLOŽITÝCH MOTOROVÝCH LIETADIEL VRÁTANE VETROŇOV A PROSTRIEDKOV ĽAHŠÍCH AKO VZDUCH

      Na účely tejto prílohy:

                  a)

                  „lietadlo iné než zložité motorové lietadlo“ znamená akékoľvek lietadlo iné než lietadlo definované v článku 3 písm. j) nariadenia (ES) č. 216/2008

                  b)

                  „vetroň“ sa chápe vo význame stanovenom v článku 2 ods. 117 vykonávacieho nariadenia Komisie (EÚ) č. 923/2012 (1)

                  c)

                  „prostriedky ľahšie ako vzduch“ sa chápu vo význame uvedenom v bode M 10 oddielu „Vymedzenie pojmov použitých v tomto zozname“ v prílohe k smernici Európskeho parlamentu a Rady 2009/43/ES (2)

            1.   LIETADLÁ INÉ NEŽ ZLOŽITÉ MOTOROVÉ LIETADLÁ S VÝNIMKOU VETROŇOV A PROSTRIEDKOV ĽAHŠÍCH AKO VZDUCH

         Poznámka: Tento oddiel je štruktúrovaný tak, že príslušné udalosti sú spojené s kategóriami činností, počas ktorých k nim na základe skúseností zvyčajne dochádza, s cieľom uľahčiť hlásenie týchto udalostí. Táto úprava sa však nesmie chápať v tom zmysle, že sa udalosti ohlasovať nesmú, ak k nim dôjde mimo kategórie činností, na ktoré sú viazané v zozname.
      1.1.   Letová prevádzka

                  (1)

                  Neúmyselná strata ovládateľnosti.

                  (2)

                  Pristátie mimo zamýšľanej pristávacej plochy.

                  (3)

                  Neschopnosť dosiahnuť alebo nedosiahnutie požadovanej výkonnosti lietadla, ktorá sa očakáva v normálnych podmienkach počas vzletu a stúpania alebo pristátia.

                  (4)

                  Vniknutie na vzletovú a pristávaciu dráhu.

                  (5)

                  Zídenie zo vzletovej a pristávacej dráhy.

                  (6)

                  Každý let vykonaný s lietadlom, ktoré nie je spôsobilé na let alebo pre ktoré nebola ukončená príprava na let, ktorý ohrozuje alebo by mohol ohroziť lietadlo, jeho cestujúcich alebo akúkoľvek inú osobu.

                  (7)

                  Neúmyselný vlet lietadla, ktoré nie je certifikované podľa pravidiel letu podľa prístrojov (IFR) alebo ktorého pilot nie je kvalifikovaný podľa IFR, do meteorologických podmienok na let podľa prístrojov (IMC), ktorý ohrozuje alebo by mohol ohroziť lietadlo, jeho cestujúcich alebo akúkoľvek inú osobu.

                  (8)

                  Neúmyselné uvoľnenie nákladu (3).

            1.2.   Technické udalosti

                  (1)

                  Neobvyklé silné vibrácie (napríklad „chvenie“ krídeliek alebo výškového kormidla alebo vibrácie vrtule).

                  (2)

                  Akýkoľvek prvok riadenia nefunguje správne alebo je odpojený.

                  (3)

                  Zlyhanie alebo podstatné opotrebovanie konštrukcie lietadla.

                  (4)

                  Strata ktorejkoľvek konštrukčnej časti alebo inštalácie lietadla počas letu.

                  (5)

                  Zlyhanie motora, rotora, vrtule, palivového systému alebo iného základného systému.

                  (6)

                  Unikanie akejkoľvek kvapaliny, ktoré vyústilo do nebezpečenstva požiaru alebo možnej nebezpečnej kontaminácie konštrukcie lietadla, systémov alebo vybavenia, alebo rizika pre osoby v lietadle.

            1.3.   Interakcia s leteckými navigačnými službami a manažmentom letovej prevádzky

                  (1)

                  Interakcia s leteckými navigačnými službami (napríklad: poskytovanie nesprávnych služieb, konfliktná komunikácia alebo odchýlka od povolenia), ktoré ohrozujú alebo by mohli ohroziť lietadlo, jeho cestujúcich alebo akúkoľvek inú osobu.

                  (2)

                  Narušenie vzdušného priestoru.

            1.4.   Núdzové situácie a iné kritické situácie

                  (1)

                  Akákoľvek udalosť vedúca k núdzovému volaniu.

                  (2)

                  Požiar, výbuch, dym, jedovaté plyny alebo toxické výpary v lietadle.

                  (3)

                  Strata spôsobilosti pilota, ktorá vedie k neschopnosti vykonávať akékoľvek povinnosti.

            1.5.   Vonkajšie prostredie a meteorológia

                  (1)

                  Zrážka s iným lietadlom, terénom alebo prekážkou na zemi alebo vo vzduchu (4).

                  (2)

                  Situácia, ktorá takmer viedla k zrážke, s iným lietadlom, terénom alebo prekážkou na zemi alebo vo vzduchu (4), ktorá si vyžiadala núdzový vyhýbací manéver s cieľom vyhnúť sa zrážke.

                  (3)

                  Zrážka s voľne žijúcimi živočíchmi vrátane zrážky vtákom, ktorá spôsobí poškodenie lietadla, stratu alebo poruchu dôležitých funkcií.

                  (4)

                  Rušenie lietadla strelnými zbraňami, zábavnou pyrotechnikou, lietajúcimi šarkanmi, laserovým osvetlením, vysokovýkonnými laserovým svetlami, systémami diaľkovo pilotovaných lietadiel, modelmi lietadiel alebo podobnými prostriedkami.

                  (5)

                  Zásah bleskom s následkom poškodenia alebo straty funkcií lietadla.

                  (6)

                  Prelet silnou turbulenciou s následkom zranenia cestujúcich alebo s nevyhnutnou následnou kontrolou možného poškodenia lietadla po lete v turbulencii.

                  (7)

                  Námraza vrátane námrazy karburátora, ktorá ohrozuje alebo by mohla ohroziť lietadlo, jeho cestujúcich alebo akúkoľvek inú osobu.

            2.   VETRONE (KLZÁKY)

         Poznámka: Tento oddiel je štruktúrovaný tak, že príslušné udalosti sú spojené s kategóriami činností, počas ktorých k nim na základe skúseností zvyčajne dochádza, s cieľom uľahčiť hlásenie týchto udalostí. Táto úprava sa však nesmie chápať v tom zmysle, že sa udalosti ohlasovať nesmú, ak k nim dôjde mimo kategórie činností, na ktoré sú viazané v zozname.
      2.1.   Letová prevádzka

                  (1)

                  Neúmyselná strata ovládania.

                  (2)

                  Udalosť, pri ktorej pilot vetroňa nebol schopný uvoľniť buď kábel navijaka alebo lano aerovleku, a musel ich uvoľniť núdzovými postupmi.

                  (3)

                  Každé uvoľnenie kábla navijaka alebo lana aerovleku, ktoré ohrozilo alebo mohlo ohroziť vetroň, jeho cestujúcich alebo akúkoľvek inú osobu.

                  (4)

                  V prípade motorového vetroňa zlyhanie motora počas vzletu.

                  (5)

                  Každý let vykonaný s vetroňom, ktorý nie je spôsobilý na let alebo pre ktorého neukončená príprava na let ohrozuje alebo by mohla ohroziť vetroň, jeho cestujúcich alebo akúkoľvek inú osobu.

            2.2.   Technické udalosti

                  (1)

                  Neobvyklé silné vibrácie (napríklad „chvenie“ krídeliek alebo výškového kormidla alebo vibrácie vrtule).

                  (2)

                  Akýkoľvek prvok riadenia nefunguje správne alebo je odpojený.

                  (3)

                  Zlyhanie alebo podstatné opotrebovanie konštrukcie vetroňa.

                  (4)

                  Strata ktorejkoľvek konštrukčnej časti alebo zariadenia vetroňa počas letu.

            2.3.   Interakcia s leteckými navigačnými službami a manažmentom letovej prevádzky

                  (1)

                  Interakcia s leteckými navigačnými službami (napríklad: poskytovanie nesprávnych služieb, konfliktná komunikácia alebo odchýlka od povolenia), ktoré ohrozujú alebo by mohli ohroziť vetroň, jeho cestujúcich alebo akúkoľvek inú osobu.

                  (2)

                  Narušenie vzdušného priestoru.

            2.4.   Núdzové situácie a iné kritické situácie

                  (1)

                  Akákoľvek udalosť vedúca k núdzovému volaniu.

                  (2)

                  Akákoľvek situácia, keď nie je k dispozícii žiadna bezpečná pristávacia plocha.

                  (3)

                  Požiar, výbuch, dym, alebo jedovaté plyny alebo toxické výpary vo vetroni.

                  (4)

                  Strata spôsobilosti pilota, ktorá vedie k neschopnosti vykonávať akékoľvek povinnosti.

            2.5.   Vonkajšie prostredie a meteorológia

                  (1)

                  Zrážka s lietadlom, terénom alebo prekážkou na zemi alebo vo vzduchu (5).

                  (2)

                  Situácia, ktorá takmer viedla k zrážke, s lietadlom, terénom alebo prekážkou na zemi alebo vo vzduchu (5), ktorá si vyžiadala núdzový vyhýbací manéver s cieľom vyhnúť sa zrážke.

                  (3)

                  Rušenie vetroňa strelnými zbraňami, zábavnou pyrotechnikou, lietajúcimi šarkanmi, laserovým osvetlením, vysokovýkonnými laserovými svetlami, systémami diaľkovo pilotovaných lietadiel, modelmi lietadiel alebo podobnými prostriedkami.

                  (4)

                  Zásah bleskom s následkom poškodenia vetroňa.

            3.   PROSTRIEDKY ĽAHŠIE AKO VZDUCH (BALÓNY A VZDUCHOLODE)

         Poznámka: Tento oddiel je štruktúrovaný tak, že príslušné udalosti sú spojené s kategóriami činností, počas ktorých k nim na základe skúseností zvyčajne dochádza, s cieľom uľahčiť hlásenie týchto udalostí. Táto úprava sa však nesmie chápať v tom zmysle, že sa udalosti ohlasovať nesmú, ak k nim dôjde mimo kategórie činností, na ktoré sú viazané v zozname.
      3.1.   Letová prevádzka

                  (1)

                  Každý let vykonaný s prostriedkom ľahším ako vzduch, ktorý nie je spôsobilý na let alebo pre ktorého neukončená príprava na let ohrozuje alebo by mohla ohroziť prostriedok ľahší ako vzduch, jeho cestujúcich alebo akúkoľvek inú osobu.

                  (2)

                  Neúmyselné trvalé zhasnutie zapaľovacieho horáka.

            3.2.   Technické udalosti

                  (1)

                  Zlyhanie ktorejkoľvek z týchto častí alebo prvkov ovládania: ponornej rúrky v palivovej nádrži, kladky obalu, ovládacieho lanka, pútacieho lana, netesnosť ventilov horáka, netesnosť ventilu palivovej nádrže, karabíny, poškodenie palivového vedenia, paraventilu, obalu alebo balonetu, dúchadla, pretlakového ventilu (plynový balón), navijaka (priviazané plynové balóny).

                  (2)

                  Významný únik alebo stratu nosného plynu (napríklad: pórovitosť, netesniace ventily nosného plynu).

            3.3.   Interakcia s leteckými navigačnými službami a manažmentom letovej prevádzky

                  (1)

                  Interakcia s leteckými navigačnými službami (napríklad: poskytovanie nesprávnych služieb, konfliktnej komunikácie alebo odchýlka od povolenia), ktoré ohrozujú alebo by mohli ohroziť prostriedok ľahší ako vzduch, jeho cestujúcich alebo akúkoľvek inú osobu.

                  (2)

                  Narušenie vzdušného priestoru.

            3.4.   Núdzové situácie a iné kritické situácie

                  (1)

                  Akákoľvek udalosť vedúca k núdzovému volaniu.

                  (2)

                  Požiar, výbuch, dym alebo toxické výpary v prostriedkoch ľahších ako vzduch (nad rámec bežnej prevádzky horáka).

                  (3)

                  Cestujúci prostriedku ľahšieho ako vzduch boli katapultovaní z koša alebo z gondoly.

                  (4)

                  Strata spôsobilosti pilota, ktorá vedie k neschopnosti vykonávať akékoľvek povinnosti.

                  (5)

                  Neúmyselné zdvihnutie alebo vlečenie pozemného personálu, vedúce k smrteľnému zraneniu alebo úrazu osôb.

            3.5.   Vonkajšie prostredie a meteorológia

                  (1)

                  Zrážka alebo situácia, ktorá takmer viedla k zrážke, s lietadlom, terénom alebo prekážkou na zemi alebo vo vzduchu (6), ktorá ohrozuje alebo by mohla ohroziť prostriedok ľahší ako vzduch, jeho cestujúcich alebo akúkoľvek inú osobu.

                  (2)

                  Rušenie prostriedku ľahšieho ako vzduch strelnými zbraňami, zábavnou pyrotechnikou, lietajúcimi šarkanmi, laserovým osvetlením, vysokovýkonnými laserovými svetlami, systémami diaľkovo pilotovaných lietadiel, modelmi lietadiel alebo podobnými prostriedkami.

                  (3)

                  Neočakávaný prelet nepriaznivými meteorologickými podmienkami, ktorý ohrozuje alebo by mohol ohroziť prostriedok ľahší ako vzduch, jeho cestujúcich alebo akúkoľvek inú osobu.

         (1)  Vykonávacie nariadenie Komisie (EÚ) č. 923/2012 z 26. septembra 2012, ktorým sa stanovujú spoločné pravidlá lietania a prevádzkové ustanovenia týkajúce sa služieb a postupov v letovej prevádzke a ktorým sa mení a dopĺňa vykonávacie nariadenie (EÚ) č. 1035/2011 a nariadenia (ES) č. 1265/2007, (ES) č. 1794/2006, (ES) č. 730/2006, (ES) č. 1033/2006 a (EÚ) č. 255/2010 (Ú. v. EÚ L 281, 13.10.2012, s. 1).

         (2)  Smernica Európskeho parlamentu a Rady 2009/43/ES zo 6. mája 2009 o zjednodušení podmienok pre transfery výrobkov obranného priemyslu v rámci Spoločenstva (Ú. v. EÚ L 146, 10.6.2009, s. 1).

         (3)  Táto položka sa vzťahuje len na obchodnú prevádzku v zmysle článku 3 písm. i) nariadenia (ES) č. 216/2008.

         (4)  Prekážka zahŕňa aj vozidlo.

         (5)  Prekážka zahŕňa aj vozidlo.

         (6)  Prekážka zahŕňa aj vozidlo.


title: Vykonávacie nariadenie Komisie (EÚ) 2017/725 z 24. apríla 2017, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky mezotrión a ktorým sa mení príloha k vykonávaciemu nariadeniu Komisie (EÚ) č. 540/2011 (Text s významom pre EHP )

text:
               25.4.2017

               SK

               Úradný vestník Európskej únie

               L 107/24

         VYKONÁVACIE NARIADENIE KOMISIE (EÚ) 2017/725
   z 24. apríla 2017,
   ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky mezotrión a ktorým sa mení príloha k vykonávaciemu nariadeniu Komisie (EÚ) č. 540/2011
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1,
   keďže:

               (1)

               Smernicou Komisie 2003/68/ES (2) sa mezotrión zaradil ako účinná látka do prílohy I k smernici Rady 91/414/EHS (3).

               (2)

               Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a sú uvedené v zozname v časti A prílohy k vykonávaciemu nariadeniu Komisie (EÚ) č. 540/2011 (4).

               (3)

               Platnosť schválenia účinnej látky mezotrión v zmysle časti A prílohy k vykonávaciemu nariadeniu (EÚ) č. 540/2011 uplynie 31. júla 2017.

               (4)

               Žiadosť o obnovenie schválenia účinnej látky mezotrión bola predložená v súlade s článkom 1 vykonávacieho nariadenia Komisie (EÚ) č. 844/2012 (5) v lehote stanovenej v uvedenom článku.

               (5)

               Žiadateľ predložil doplňujúcu dokumentáciu, ktorá sa vyžaduje podľa článku 6 vykonávacieho nariadenia (EÚ) č. 844/2012. Spravodajský členský štát skonštatoval, že žiadosť je úplná.

               (6)

               Spravodajský členský štát vypracoval správu z hodnotenia obnovenia na základe konzultácie so spoluspravodajským členským štátom a 23. februára 2015 ju predložil Európskemu úradu pre bezpečnosť potravín (ďalej len „úrad“) a Komisii.

               (7)

               Úrad postúpil správu z hodnotenia obnovenia žiadateľovi a členským štátom na pripomienkovanie a prijaté pripomienky postúpil Komisii. Úrad takisto sprístupnil doplňujúcu súhrnnú dokumentáciu verejnosti.

               (8)

               Úrad oznámil 7. marca 2016 (6) Komisii svoje závery o tom, či možno očakávať, že mezotrión spĺňa kritériá schválenia stanovené v článku 4 nariadenia (ES) č. 1107/2009. Komisia predložila 6. decembra 2016 návrh správy o obnovení schválenia mezotriónu Stálemu výboru pre rastliny, zvieratá, potraviny a krmivá.

               (9)

               V prípade jedného alebo viacerých reprezentatívnych použití minimálne jedného prípravku na ochranu rastlín s obsahom mezotriónu sa dospelo k záveru, že kritériá schválenia uvedené v článku 4 nariadenia (ES) č. 1107/2009 sú splnené. Preto je vhodné schválenie mezotriónu obnoviť.

               (10)

               Posúdenie rizika obnovenia schválenia mezotriónu vychádza z obmedzeného počtu reprezentatívnych použití, čím sa však neobmedzujú použitia, pri ktorých možno prípravky na ochranu rastlín s obsahom mezotriónu autorizovať. Preto nie je vhodné zachovať obmedzenie použitia len ako herbicídu.

               (11)

               V súlade s článkom 14 ods. 1 nariadenia (ES) č. 1107/2009 v spojení s jeho článkom 6 a vzhľadom na súčasné vedecké a technické poznatky je však potrebné stanoviť určité podmienky a obmedzenia. Je najmä vhodné požadovať ďalšie potvrdzujúce informácie.

               (12)

               V súlade s článkom 20 ods. 3 nariadenia (ES) č. 1107/2009 v spojení s jeho článkom 13 ods. 4 by sa príloha k vykonávaciemu nariadeniu (EÚ) č. 540/2011 mala zodpovedajúcim spôsobom zmeniť.

               (13)

               Vykonávacím nariadením Komisie (EÚ) 2016/950 (7) sa predĺžilo obdobie schválenia mezotriónu do 31. júla 2017, aby sa postup obnovenia mohol dokončiť pred uplynutím platnosti schválenia uvedenej látky. Keďže však bolo rozhodnutie o obnovení prijaté predo dňom tejto predĺženej platnosti schválenia, malo by sa toto nariadenie uplatňovať od 1. júna 2017.

               (14)

               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

         PRIJALA TOTO NARIADENIE:
   Článok 1
   Obnovenie schválenia účinnej látky
   Schválenie účinnej látky mezotrión špecifikovanej v prílohe I sa obnovuje za podmienok stanovených v uvedenej prílohe.
   Článok 2
   Zmeny vykonávacieho nariadenia (EÚ) č. 540/2011
   Príloha k vykonávaciemu nariadeniu (EÚ) č. 540/2011 sa mení v súlade s prílohou II k tomuto nariadeniu.
   Článok 3
   Nadobudnutie účinnosti a deň začatia uplatňovania
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. júna 2017.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 24. apríla 2017

            Za Komisiu

            predseda

         Jean-Claude JUNCKER

      (1)  Ú. v. EÚ L 309, 24.11.2009, s. 1.

      (2)  Smernica Komisie 2003/68/ES z 11. júla 2003, ktorou sa mení a dopĺňa smernica Rady 91/414/EHS z dôvodu zaradenia nasledujúcich účinných látok: trifloxystrobin, carfentrazon-etyl, mesotrion, fenamidon a isoxaflutol (Ú. v. EÚ L 177, 16.7.2003, s. 12).

      (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

      (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

      (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).

      (6)  EFSA (Európsky úrad pre bezpečnosť potravín), 2016. Záver z partnerského preskúmania posúdenia rizika pesticídov s účinnou látkou mezotrión. Vestník EFSA (EFSA Journal) (2016) 14(3):4419, 103 s doi:10.2903/j.efsa.2016.4419. K dispozícii online: www.efsa.europa.eu.

      (7)  Vykonávacie nariadenie Komisie (EÚ) 2016/950 z 15. júna 2016, ktorým sa mení vykonávacie nariadenie (EÚ) č. 540/2011, pokiaľ ide o predĺženie období schválenia účinných látok 2,4-DB, beta-cyflutrín, karféntrazón-etyl, Coniothyrium minitans kmeň CON/M/91-08 (DSM 9660), cyazofamid, deltametrín, dimeténamid-p, etofumezát, fenamidón, flufenacet, flurtamón, foramsulfurón, fostiazát, imazamox, jodosulfurón, iprodión, izoxaflutol, linurón, hydrazid kyseliny maleínovej, mezotrión, oxasulfurón, pendimetalín, pikoxystrobín, siltiofam a trifloxystrobín (Ú. v. EÚ L 159, 16.6.2016, s. 3).

      PRÍLOHA I

                  Bežný názov, identifikačné čísla

                  Názov IUPAC

                  Čistota (1)

                  Dátum schválenia

                  Koniec platnosti schválenia

                  Osobitné ustanovenia

                  mezotrión
                  CAS č. 104206-82-8
                  CIPAC č. 625

                  mezotrión
                  2-[4-(metylsulfonyl)-2-nitrobenzoyl]cyklohexán-1,3-dión

                  ≥ 920 g/kg
                  R287431 max. 2 mg/kg
                  R287432 max. 2 g/kg
                  1,2-dichlóretán max. 1 g/kg

                  1. jún 2017

                  31. mája 2032

                  Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery správy o obnovení schválenia mezotriónu, a najmä dodatky I a II k uvedenej správe.
                  Pri tomto celkovom hodnotení musia členské štáty venovať osobitnú pozornosť:

                              —

                              ochrane operátorov,

                              —

                              ochrane podzemnej vody v oblastiach s citlivými podmienkami,

                              —

                              ochrane cicavcov, vodných organizmov a necieľových rastlín.

                        V podmienkach používania sa musia podľa potreby uviesť opatrenia na zmiernenie rizika.
                  Žiadateľ musí predložiť potvrdzujúce informácie, pokiaľ ide o:

                              1.

                              genotoxický profil metabolitu AMBA;

                              2.

                              spôsob účinku účinnej látky potenciálne narúšajúcej endokrinný systém, najmä pri skúškach na úrovni 2 a 3, ako sa v súčasnosti uvádza v koncepčnom rámci OECD (OECD 2012) a analyzuje vo vedeckom stanovisku EFSA týkajúcom sa posúdenia nebezpečnosti endokrinných disruptorov;

                              3.

                              účinok procesov úpravy vody na charakter rezíduí prítomných v povrchových a podzemných vodách pri získavaní pitnej vody z uvedených vôd.

                        Žiadateľ musí Komisii, členským štátom a úradu predložiť príslušné informácie požadované v bode 1 do 1. júla 2017 a príslušné informácie požadované v bode 2 do 31. decembra 2017. Žiadateľ musí Komisii, členským štátom a úradu predložiť potvrdzujúce informácie požadované v bode 3 do dvoch rokov odo dňa, keď Komisia uverejnila usmerňujúci dokument o hodnotení účinku procesov úpravy vody na charakter rezíduí prítomných v povrchových a podzemných vodách.

         (1)  Ďalšie podrobnosti o identite a špecifikácii účinnej látky sú uvedené v revíznej správe.

      PRÍLOHA II
      Príloha k vykonávaciemu nariadeniu (EÚ) č. 540/2011 sa mení takto:

                  1.

                  V časti A sa vypúšťa položka 61 týkajúca sa mezotriónu.

                  2.

                  V časti B sa dopĺňa táto položka:

                              „112

                              mezotrión
                              CAS č. 104206-82-8
                              CIPAC č. 625

                              mezotrión
                              2-[4-(metylsulfonyl)-2-nitrobenzoyl]cyklohexán-1,3-dión

                              ≥ 920 g/kg
                              R287431 max. 2 mg/kg
                              R287432 max. 2 g/kg
                              1,2-dichlóretán max. 1 g/kg

                              1. jún 2017

                              31. mája 2032

                              Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery správy o obnovení schválenia mezotriónu, a najmä dodatky I a II k uvedenej správe.
                              Pri tomto celkovom hodnotení musia členské štáty venovať osobitnú pozornosť:

                                          —

                                          ochrane operátorov,

                                          —

                                          ochrane podzemnej vody v oblastiach s citlivými podmienkami,

                                          —

                                          ochrane cicavcov, vodných organizmov a necieľových rastlín.

                                    V podmienkach používania sa musia podľa potreby uviesť opatrenia na zmiernenie rizika.
                              Žiadateľ musí predložiť potvrdzujúce informácie, pokiaľ ide o:

                                          1.

                                          genotoxický profil metabolitu AMBA;

                                          2.

                                          spôsob účinku účinnej látky potenciálne narúšajúcej endokrinný systém, najmä pri skúškach na úrovni 2 a 3, ako sa v súčasnosti uvádza v koncepčnom rámci OECD (OECD 2012) a analyzuje vo vedeckom stanovisku EFSA týkajúcom sa posúdenia nebezpečnosti endokrinných disruptorov;

                                          3.

                                          účinok procesov úpravy vody na charakter rezíduí prítomných v povrchových a podzemných vodách pri získavaní pitnej vody z uvedených vôd.

                                    Žiadateľ musí Komisii, členským štátom a úradu predložiť príslušné informácie požadované v bode 1 do 1. júla 2017 a príslušné informácie požadované v bode 2 do 31. decembra 2017. Žiadateľ musí Komisii, členským štátom a úradu predložiť potvrdzujúce informácie požadované v bode 3 do dvoch rokov odo dňa, keď Komisia uverejnila usmerňujúci dokument o hodnotení účinku procesov úpravy vody na charakter rezíduí prítomných v povrchových a podzemných vodách.“